**Les fôles di Coénat**

Mon pére était blantchie. C’ment qu’èl aivait predju lai vue, èl é daivu aibaind’naie son métie. Â tchâtemps, è péssait s’vent sai vâprèe ch’ le bainc â d’vaint l’heus en compaignie d’ïn véye di Coénat.

Le véye, que s’aipp’lait Adolphe, était pus coégnu poi son sobritçhèt. An yi dyait *le Pilome.* I n’aî djemais saivu lai réjon de ci churnom. Le Pilome était pus véye que mon pére. Èl aivait échploitè lai cairiere di Coénat d’vaint que d’ péssaie lai main è son boûebe. È s’était fait quéques sos en fabriquaint des *plots,* ènne soûetche de brityes en ciment qu’è livrait és entreprenous. Dains note care de tiere, an trovait les plots di Pilome ïn pô tot poitchot, dains les novèlles et coquettes mâjpns des pierrichtes, ces novés rétches, dains les étales rénovèes, dains les leudges des paîtures, dôs les ponts de graindge.

Ch’ le bainc d’vaint l’hôtâ, l’Abel le blantchie, èt l’Adolphe le carrie-briquetyie, évoquyïnt le péssè. Ès raicontïnt sains râtaie. Des hichtoires d’ïn âtre temps, çtu de yote djûenence, des hichtoires de dains le temps, d’ïn temps qu’ès n’aivïnt p’ poéyu coégnâtre yos-meinmes, mains qu’ès en aivïnt oûyi djâsaie és lôvrèes.

És aindges, i les oûyais étchaindgie en patois èt se piedre dains des fôles laivou qu’èl était maléjie de démêlaie le vrâ di fâ. Ènne hichtoire en aipp’lait ènne âtre :

- È di Djulat, te t’sovïns ?

- Eh bïn, çtu-ci c’était ïn fend-l’oûere.

- Bracoénou èt contrebaindie.

- I t’ veus dire, moi, c’ment qu’èl é fini.

Dïnche, de vâprèe en vâprèe, nos dous contous traicïnt les grants môments de l’hichtoire : le Sondrebond, l’annèe d’ lai sâtchie, le Kulturkampf, lai grippe de dieche-heûte.

I m’ sovïns qu’ le Pilome, po bèyie en ses hichtoires l’imaidge de lai voirtè, finichait aidé dïnche : « Èt peus ç’ât qu’ât vrai. »

Chu ci bainc d’vaint l’hôtâ, nos dous compéres ref’sïnt le monde. És seuv’niainces di péssè cheuyïnt les musattes, des côps sériouses, ch’ lai fé, ch’ lai politiye. Lai politiye aidjolate, bïn chur, lai seule ïntéressainne, çtée que drassait dains des graingnes sains pidie les Roudges contre les Nois.

Çt’Abel èt çt’Adolphe musïnt des hoûeres entieres. En lai carriere di Coénat, ènne brijoure de pieres f’sait ïn traiyïn di diaile. Lai preusse è plots f’sait trembyait le sô. Sains râte, les griyats f’sïnt yos cricris dôs le s’raye di tchâtemps. Les rûes ençâchèes d’ïn tchie è étchiele sâtïnt ch’ lai vie.

Mon pére était craiyaint. Le Pilome, lu, se dyait sains r’ligion.

- I n’ crais ne en diaîle ne en Dûe, qu’è s’ pyaijait è dire.

Lai musatte de sai fïn chu tiere ne yi f’sait pe pavou.

- Tiaind qu’i sentiré lai moûe v’ni, qu’è dyait, i m’ veus trïnnaie djjuqu’en lai Vouâvre. Te sais, le grant tcheînne que fait l’andye, i veus y çhoulaie mes drieres v’lantès graiy’nèes chu ïn cairton. Èl ât dje tot prât. I m’ veus sietaie â pie d’ ci tcheînne, i veus çhoûere les eûyes èt peus i veus aittendre. Çtu que m’ trov’ré diré « Voili l’ Pilome que doûe. » Peus è yéré chu mai pancarte : Entierèz-me ci. È me ch’coueré. « Crais bïn qu’èl ât moûe. » Peus è ritt’ré â v’laidge de tote lai vitesse de ses sabats.

Le véye Pilome ât moûe dains son yét. Sai fanne é fait v’ni l’ tiurie.